But I no could tell what was. A couple of minutes lataz, both doggies stay at da pasture gate, and I wen see dis big kine something by da puka tree. I wen rub my eyes. Nah, could not be dat.

So I wen get into my car, wit my camera, of course, and wen drive slow kine down da long driveway. ‘Way down at da bottom, no can believe!!

Yep. Dat is one cow. Um.. one loose cow, in fact. Now, like I wen say befoa, I can tell one kane cow from one pīpī wahine, and dis one foa shua not da one wat wen get lost befoa. Dis one anodda lost pipi! In Damascus! (I know, sounds moa exciting if I say “in Boring”. But now we legally Damascus.] Da cow stay walking right across our driveway in front of our “E Komo Mai” sign. I guess wen take it literally, yeah?

She wen slowly holoholo away, me following her wit my camera.

Now we get small big kine pilikia. Cuz dis pīpī belongs to somebody, but she get nomo ID collar. Cuz she’s one cow, yeah? Who gonna put one diamond ID collar on one cow?

Judy wen come back and wen try lead da cow, but Lani Moo no like dat eeda. Now rememba, dis is one cow. Much moa heavy den Judy oa me. If she no like walk, den she no going walk!

So Judy, since da cow’s owner no stay yet (he was supposed to hurry ova on his motorcycle), wen get da idea of hitching da cow to da back of her pickup. Anden she could force gently encourage Lani Moo to follow her.

Dis dis not appeal to da runaway cow. She wen lower her head and make lidat. But slowly she wen start to walk.

Da wahine in da white car wen get out for give kokua. We live out in da country, and dis is wat country naybahs do foa each odda. But den Lani Moo wen decide she stay hungry, so wen cross da road foa munch da green grass.

Auwe! Dis cow causing so much pilikia! Now she had foa get herded again! Judy wen block da road wit her pickup so Lani Moo no could holoholo da wrong way. By dis time, anodda naybah wen stop foa kokua. Da cow wen look around, as if to say, “Eh, who u tink u? Adunno if I like do wat u folks stay telling me what foa do!”